El Fons Valencià per la Solidaritat visita Burjassot amb una exposició, un contacontes i un taller de cuina
2025-07-24

Continuen a Burjassot les activitats de conscienciació i col·laboració entre l’Ajuntament de Burjassot i el Fons Valencià per la Solidaritat. Esta setmana, una exposició i un contacontes acostaran a la ciutadania la labor que realitza el Fons per a donar a conèicer els ODS a la població. I un taller de cuina arribarà la setmana vinent al Centre Social La Granja.

D’una banda, arriba a l’Ajuntament l’exposició “In/Sostenible. Un camí cap a la sostenibilitat” que es podrà visitar des del dimecres 4 fins al divendres 13 de juny, en l’horari habitual de l’Ajuntament, de dilluns a divendres de 9.00 a 14.00 hores.

Es tracta d’un a exposició itinerant que té com a finalitat acostar els ODS a la població, aprofundint en l’ODS 12, sobre la “Producció i Consum Responsables”, que pretén garantir modalitats de consum i producció sostenibles, promovent l’ús eficient dels recursos i l’eficiència energètica, així com la gestió sostenible dels productes químics i deixalles. L’objectiu és reduir l’impacte ambiental de la producció i el consum, al mateix temps que es millora la qualitat de vida.

La mostra està composta per quatre zones en les quals hi ha una sèrie de preguntes i curiositats que porten al públic a fer-se preguntes sobre els seus propis costums de consum i finalitza amb un resum de tots els ODS i un fotoreclam on poder fer-se una foto i compartir l’experiència viscuda.

El contacontes teatralitzat tindrà lloc el dimecres 4 de juny, a les 18.00 hores, a la Biblioteca Infantil i, a més, el dilluns 9 de juny a les 17.00 hores, en el Centre Social La Granja, tindrà lloc un taller de cuina amb productes de proximitat, impartit per Lluis Penyafort amb el qual conscienciarà sobre la importància de consumir d’una forma responsable.

Estes accions es duran a terme gràcies al treball conjunt entre la Regidoria de Cooperació, dirigida per Isabel Mª Mora i el Fons Valencià per la Solidaritat.